Az elmúlt öt napban a döntő többségében magukat szíriai állampolgárnak nevező illegális bevándorlók csoportjai egyre jelentősebb számban jelentek meg Budapesten, a Keleti pályaudvaron és környékén. Elmondásuk szerint Ausztrián és Szlovákián keresztül Németországba kívánnak eljutni. Az illegális bevándorlók az Európai Unió országaiba történő továbbutazáshoz érvényes úti okmánnyal, vízummal nem rendelkeznek.

A Keleti pályaudvar területén és körzetében a közrend és a közbiztonság fenntartása, az utasforgalom, a személyszállító vonatok közlekedésének biztosítása kiemelt rendőri feladat. A rendőrség leszögezi: a Keleti pályaudvar területén folyamatos és állandó a rendőri jelenlét, amely a közterületen tartózkodók létszámának függvényében rugalmasan változik. A rendőri jelenlét 2015. szeptember 1-jén az illegális bevándorlók létszámának drasztikus növekedése miatt további megerősítésre került, a rendőrség tevékenységét polgárőrök segítik.

A rendőrség nyomatékkal hívja fel a figyelmet arra, hogy a magyar, a német és az osztrák rendőrség közös járőrei ahogy eddig is valamennyi alkalommal, továbbra is rendszeresen ellenőrzik a Budapest-Bécs-München között közlekedő személyszállító vonatokat. A magyar és a szlovák rendőrség közös járőrszolgálata pedig a Budapest és Pozsony között közlekedő személyszállító vonatok ellenőrzését végzi.